### NN 154/2024 (30.12.2024.), Pravilnik o izmjenama i dopunama Pravilnika o osnovnim uvjetima kojima javne ceste izvan naselja i njihovi elementi moraju udovoljavati sa stajališta sigurnosti prometa

MINISTARSTVO MORA, PROMETA I INFRASTRUKTURE

2553

Na temelju članka 6. stavka 4. Zakona o sigurnosti prometa na cestama (»Narodne novine«, br. 67/08, 48/10, 74/11, 80/13, 158/13, 92/14, 64/15, 108/17, 70/19, 42/20, 85/22, 114/22, 133/23) i članka 17. stavka 3. Zakona o cestama (»Narodne novine«, br. 84/11, 22/13, 54/13, 148/13, 92/14, 110/19, 144/21, 114/22, 114/22, 04/23, 133/23) ministar mora, prometa i infrastrukture u suglasnosti s ministrom unutarnjih poslova i ministrom prostornog uređenja, graditeljstva i državne imovine donosi

PRAVILNIK

O IZMJENAMA I DOPUNAMA PRAVILNIKA O OSNOVNIM UVJETIMA KOJIMA JAVNE CESTE IZVAN NASELJA I NJIHOVI ELEMENTI MORAJU UDOVOLJAVATI SA STAJALIŠTA SIGURNOSTI PROMETA

Članak 1.

U dodatku »Osnovni uvjeti kojima javne ceste izvan naselja i njihovi elementi moraju udovoljavati sa stajališta sigurnosti prometa« mijenja se točka 5.1.4. Rubni trakovi, tako da sada glasi:

»5.1.4. Rubni trakovi

Rubni trakovi služe za sigurno obrubljivanje kolnika i za iscrtavanje horizontalne signalizacije.

Rubni trakovi se ne uračunavaju u širinu prometnog traka. Rubni trakovi se grade s obje strane kolnika i predviđeni su kao granični vizualni elementi u funkciji sigurnosti prometa. Rubni trakovi se izvode u širinama Šrt = 20, 30 i 50 cm, ovisno o kategoriji ceste odnosno širini prometnog traka.

Rubni trakovi se izvode neprekinuto u istoj širini na cijeloj dionici za koju je utvrđen normalni profil: uz uzdignuti rubnjak, na objektima, tunelima i uz betonsku zaštitnu ogradu.

Širine rubnih trakova zadane su za svaki konkretni i odabrani profil po tabeli 5.2. Poprečni nagib rubnih trakova uvijek je jednak poprečnom nagibu kolnika.

Iznimno, širina rubnog traka na vanjskoj strani kolnika (uz zaustavni trak), treba biti 0,5 m pri rekonstrukciji autoceste (dogradnja treće prometne trake) i kod novih autocesta sa dvije vozne trake za svaki smjer kod kojih je PGDP veći od 30000 vozila/dan.«.

Članak 2.

U dodatku »Osnovni uvjeti kojima javne ceste izvan naselja i njihovi elementi moraju udovoljavati sa stajališta sigurnosti prometa« mijenja se točka 5.1.5. Razdjelni pojas, tako da sada glasi:

»5.1.5. Razdjelni pojas

Razdjelni pojas se izvodi u presjeku ceste kod koje je zbog sigurnosti prometa nužno fizički razdvojiti dva kolnika s prometom u suprotnim smjerovima. Kod autocesta s ukupno četiri ili više prometnih trakova razdjelni pojas se obvezno izvodi u širinama 4,00 m ili min 3,00 m (iznimno 2,50 m). Minimalna širina razdjelnog pojasa, neovisno o projektnoj brzini i tipskim poprečnim presjecima navedenim u Tabl. 5.2. Tipski poprečni presjeci cesta, može se primijeniti kod autocesta ukoliko se zadovolje svi ostali tehnički i sigurnosni uvjeti za smanjenu širinu razdjelnog pojasa.

Ukoliko je trasa položena na padini terena s odvojenim kolnicima i visinski neovisnim vođenjem nivelete te s ciljem racionalizacije radova nestandardnu širinu razdjelnog pojasa uvjetuju terenske prilike.

Razdjelni pojas se može predvidjeti kod cesta 1. i 2. kategorije za slučaj većeg prometnog opterećenja i nužnosti osiguranja željene kvalitete prometa. Širina razdjelnog pojasa kod ovih cesta iznosi 3,00 m i 2,00 m (iznimno i 1,85 cm).«.

Članak 3.

U dodatku »Osnovni uvjeti kojima javne ceste izvan naselja i njihovi elementi moraju udovoljavati sa stajališta sigurnosti prometa« mijenja se točka 5.1.6. Zaustavni trak, tako da sada glasi:

»5.1.6. Zaustavni trak

Zaustavni trak je element kolnika koji se izvodi uz rubni trak vanjskog voznog traka. Predviđa se na autocestama na cijeloj duljini trase osim:

– na objektima (vijadukti i mostovi),

– u tunelima duljim od 200 m,

– u području čvorišta na potezima trakova za usporenje i ubrzanje.

Prilikom fazne izgradnje moguće je graditi kolnik bez zaustavnog traka uz osiguranje prostornih uvjeta za kasniju izgradnju zaustavnog traka, ali uz obaveznu izgradnju ugibališta.

U tunelima i galerijama kao i na ostalim dijelovima ceste na kojima se ne predviđa zaustavni trak mogu se na pogodnim mjestima predvidjeti ugibališta za privremeno zaustavljanje vozila.

Razmak i dimenzije ugibališta odabiru se prema terenskim uvjetima. Treba nastojati izbjeći ugibališta za suprotne smjerove jedno nasuprot drugom.

Širina zaustavnog traka iznosi minimalno 2,50 m.«.

Članak 4.

Ovaj Pravilnik stupa na snagu osmoga dana od dana objave u »Narodnim novinama«.

Klasa: 011-02/18-03/40
 Urbroj: 530-08-1-1-24-32
 Zagreb, 23. prosinca 2024.

Potpredsjednik Vlade
 i ministar
 Oleg Butković, v. r.